SET เปิดพุ่ง 11 จุด รับแรงซื้อ “หุ้นพลังงาน” หลังราคาน้ำมันดีดตัว
SET เปิดพุ่ง 11 จุด รับแรงซื้อ "หุ้นพลังงาน" หลังราคาน้ำมันดีดตัว
11 ส.ค. 2563

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,332.80 จุด บวก 10.79 จุด หรือ 0.82% สูงสุดที่ 1,335.22 จุด ต่ำสุดที่ 1,332.24 จุด มูลค่าการซื้อขาย 2.38 พันล้านบาท
โดยดัชนีหุ้นไทยเปิดตลาดบวกกว่า 10 จุด ตามทิศทางตลาดหุ้นต่างประเทศที่ดีดตัวขึ้น หลังดัชนีดาวโจนส์ตลาดหุ้นสหรัฐปิดพุ่งขึ้นอย่างแข็งแกร่งเมื่อคืนนี้ จากความคาดหวังการออกมาตรการกระตุ้นเศรษฐกิจรอบใหม่ ขณะที่ตลาดหุ้นไทยยังมีแรงซื้อเข้ามาในหุ้นขนาดใหญ่ นำโดยหุ้นกลุ่มพลังงาน หลังจากราคาน้ำมันดีดตัวขึ้นเมื่อวานนี้
ด้าน บล.ฟินันเซีย ไซรัส ระบุในบทวิเคราะห์ คาด SET Index จะยังคงแกว่งตัว Sideways ในกรอบ 1,320-1,330 จุดและมีมูลค่าการซื้อขายเบาบางเนื่องจากบ้านเราเป็นช่วงคาบเกี่ยววันหยุด ขณะที่สถานการณ์ตึงเครียดระหว่างสหรัฐฯ-จีนยังคงเป็นปัจจัยสำคัญที่ต้องติดตาม โดยจีนเริ่มมีการตอบโต้บ้างโดยคว่ำบาตร 11 นักการเมืองสหรัฐฯ ขณะที่ผู้แทนการค้าสหรัฐฯ-จีนมีกำหนดพบกันวันที่ 15 ส.ค. นี้เพื่อรีวิวข้อตกลงทางการค้าเฟสแรกซึ่งอาจเป็นปัจจัยกดดัน ซึ่งจากกรอบการเคลื่อนไหวที่ค่อนขางแคบ ทำให้แรงซื้อและแรงเก็งกำไรคาดยังคงกระจุกตัวอยู่ในหุ้นที่มีกำไรไตรมาส 2/63 แข็งแกร่ง